Diari Oficial de la Generalitat Valenciana


Sumari del DOGV 7150, del 12-11-2013 (2013/10871)

RESOLUCIÓ d'11 d'octubre de 2013, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de la Salzadella i Sant Vicent del Raspeig. Expedients número 291/08 AIA i 325/08 AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7150

Data del DOGV
:   12-11-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/10504


Data del document
:   11-10-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Salzadella, la
    * Sant Vicent del Raspeig
    * impacte ambiental

RESOLUCIÓ d'11 d'octubre de 2013, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de la Salzadella i Sant Vicent del Raspeig. Expedients número 291/08 AIA i 325/08 AIA. [2013/10294]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, que establix que una vegada transcorregut el termini assenyalat en l'article 26 sense que s'hi hagen plantejat discrepàncies, i sense perjuí de notificar-la al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 291/08 AIA la Salzadella i 325/08 AIA Sant Vicent del Raspeig.  
  
  
«Declaració d'impacte ambiental  
Expedient: 291/08-AIA.  
Títol: ampliació d'explotació porcina d'engreix.   
Promotor: José Manuel Segarra Boix.  
Autoritat substantiva: Ajuntament de la Salzadella (Castelló).  
Objecte del projecte: obtenció de la llicència ambiental per a una ampliació d'explotació porcina d'engreix.  
Localització: paratge Clots, polígon 4, parcel·la 156, del terme municipal de la Salzadella (Castelló).  
Descripció del projecte  
1. Descripció de les característiques més rellevants del projecte  
Es pretén obtindre la llicència ambiental per a l'ampliació d'una activitat porcina d'engreix, les característiques de la qual segons la documentació aportada són: l'explotació actual està constituïda per dos naus amb capacitat per a 1.100 porcs d'engreix, que arriben a l'explotació amb 20 kg p. v. i s'engreixen fins als 100 kg p. v., moment en què es destinen a l'escorxador. Se'n realitzen 2,4 cicles/any.  
La superfície de la parcel·la és de 3.678 m², ocupada en part per una plantació de secà d'oliveres i cirerers. La resta de la superfície està ocupada per dos naus corresponents a l'activitat d'engreix de porcs, de 420 i 422,5 m² respectivament. Es vol construir una tercera nau de 696,96 m², amb capacitat per a 832 porcs d'engreix.  
Es calcula que els purins generats, basant-se en el Reial Decret 324/2000, equivaldran a un volum anual de 4.153,8 m³, que suposen 14.007 kg N/any, per la qual cosa es necessitaran 82,39 ha de superfície agrícola on aplicar-los com a adob orgànic per a no sobrepassar la dosi de 170 kg de N/ha i any, segons el Reial Decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries.  
Els purins queden retinguts en fosses davall les naus. La capacitat total d'emmagatzematge de purins és de 142 m³ i 487,5 m³ per a cada una de les naus que hi ha, i de 422,4 m³ per a la nau a construir, una capacitat d'emmagatzematge superior a la mínima exigida en l'article 5 del Reial Decret 324/2000, d'ordenació de les explotacions porcines.  
La destinació dels purins serà:  
- 1.673 m³/any per a la planta de gestió de purins de la Salzadella.  
  
- 2.480,8 m³/any d'adob orgànic en camps de cultiu. Es calcula la superfície agrícola necessària on aplicar-los respecte al contingut de N, que s'estima en 8.365,5 kg N/any. S'ha considerat una aplicació de 170 kg N/ha i any, per la qual cosa les necessitats de sòl agrícola útil seran de 49,21 ha, i se'n disposa de 50,05 distribuïdes íntegrament en el terme municipal de la Salzadella.  
El subministrament d'aigua potable prové de la xarxa d'abastiment municipal.  
Les aigües residuals procedents de les instal·lacions sanitàries domèstiques seran arreplegades i canalitzades fins a les fosses de purins. La gestió d'esta aigua residual es fa conjuntament amb els purins produïts en l'explotació.  
Els cadàvers són emmagatzemats en contenidors homologats localitzats fora del recinte ramader. Una empresa gestora autoritzada a este efecte passarà a retirar-los.  
Els residus sanitaris i especials de l'explotació seran emmagatzemats en contenidors homologats i retirats pel gestor autoritzat a este efecte.  
Entre les mesures higièniques i sanitàries s'inclou disposar de tanca perimetral i de gual sanitari a l'entrada de l'explotació.  
La capacitat de l'explotació respecta la normativa vigent de benestar animal, segons el Reial Decret 1135/2002, de 31 d'octubre, relatiu a les normes mínimes per a protecció de porcs.   
L'explotació es localitza a més de 2 km del nucli urbà de la Salzadella (Castelló).  
Tramitació administrativa  
1. Informació pública. Remissió de l'expedient  
Antecedents:  
- El 16 de novembre de 2000, la directora general de Planificació i Gestió del Medi va dictar una declaració d'impacte ambiental favorable a l'ampliació de l'activitat, constituïda per dos naus amb capacitat per a 1.050 porcs d'engreix (expedient 249/99-AIA).   
L'expedient 291/08-AIA es va iniciar el 22 de setembre de 2008 amb la remissió per part de l'Ajuntament de la Salzadella de l'expedient municipal, l'estudi d'impacte ambiental i el projecte d'activitat, i es va acabar de completar el 15 de juliol de 2009 amb la remissió per part del promotor de documentació complementària.  
La informació pública s'ha fet durant 30 dies, per mitjà de publicació en el BOP núm. 86, de 15 de juliol de 2008, en el tauler d'edictes de l'Ajuntament, i als veïns contigus de l'activitat, sense que s'hi hagen presentat al·legacions.  
Informes sectorials i documentació complementària  
L'expedient municipal replega els informes següents:  
- Informe favorable de la Conselleria d'Agricultura, Pesca i Alimentació de l'1 de juny de 2007. Entre les consideracions establides, s'inclou:  
- Segons l'article 5 del Reial Decret 324/2000 i l'article únic del Reial Decret 3483/2000, l'explotació haurà de disposar de:  
- Sistema eficaç de desinfecció (gual sanitari) de les rodes dels vehicles que entren o isquen de l'explotació en els accessos, i un sistema apropiat per a desinfecció de la resta del vehicle.  
- Tancament de l'explotació (tanca perimetral de les instal·lacions) i sistemes de protecció contra possibles transmissions de malalties (tela antiocells o malla metàl·lica en finestres i forats).  
- Utillatge i equip eficaç de desinfecció, desinsectació i desratització.  
- Sistema d'arreplega o tractament i eliminació de cadàvers, amb garanties sanitàries i de protecció del medi ambient suficients.  
- Llatzeret adequat per a l'observació i l'emmagatzematge dels animals.  
- Mesures higièniques i sanitàries necessàries perquè el personal i l'utillatge de l'explotació no puguen transmetre malalties.  
- Utillatges de neteja, maneig i vestuari d'ús exclusiu en l'explotació.  
- Pediluvis o altres mitjans d'eficàcia semblant, a l'entrada de locals, naus o parcs.  
- Llibre de visites on s'anoten totes les que tinguen i el número de les matrícules dels vehicles que hagen entrat en l'explotació.  
  
- Basses d'adobs closes i impermeabilitzades, naturalment o artificialment, que eviten el risc de filtració i contaminació de les aigües superficials i subterrànies, en què s'assegure que no hi ha pèrdues per sobreeiximent o inestabilitat geotècnica, amb la grandària necessària per a poder emmagatzemar la producció de com a mínim tres mesos i poder-los gestionar adequadament.  
- Totes les instal·lacions de l'explotació han d'estar dissenyades de manera que complisquen els requisits de benestar animal establits pel Reial Decret 1135/2002, relatiu a les normes mínimes per a la protecció de porcs.  
- Informe favorable de la Conselleria de Cultura i Esport als efectes patrimonials previstos en la Llei 4/1998, d'11 de juny, del Patrimoni Cultural Valencià, del 28 de novembre de 2008.  
- Informe favorable del cap local de Sanitat del 10 de juliol de 2008.  
- Informe favorable del veterinari d'àrea de l'11 de juliol de 2008.  
  
- Informe favorable de l'alcaldia del 27 d'agost de 2007.  
- Informe favorable de compatibilitat urbanística municipal del 19 de juny de 2007.  
En el projecte de l'activitat s'inclouen, a més, els documents següents:  
- Certificat de l'Associació d'Usuaris de Casetes de Recollida de Cadàvers de Bestiar no Boví de la Província de Castelló del 6 d'octubre de 2006, en què es comunica que l'explotació disposa d'assegurança de retirada de cadàvers per a una capacitat de 1.100 animals.  
  
- Certificat de la concessionària de la planta de tractament de purins de la Salzadella de març de 2009, en què es reconeix una quota assignada per la Diputació de Castelló al promotor de 1.673 m³ de purins/any. A més, en el certificat s'indica que ?està prevista la modificació i l'actualització del procés de tractament de la planta de purins de la Salzadella, quan és previsible un període de transició en què l'activitat de la planta es veja afectada. L'admissió del residu queda supeditada a la situació operativa de la planta de la Salzadella?.   
  
- Contractes d'acceptació de purins subscrits en 1999 i en 2009 pels propietaris de les parcel·les agrícoles on s'aplicarà com a adob orgànic.  
  
- Informe de la concessionària de l'abastiment d'aigua de la Salzadella, del 10 d'octubre de 2007, en què es comunica que no hi ha inconvenient per a subministrar el cabal sol·licitat de 1.400 m³/any.  
  
- Contracte d'arreplega de residus sanitaris i especials, de l'1 de juny de 2008, subscrit amb una empresa gestora autoritzada a este efecte.  
Afeccions legals  
El sòl on s'exercix l'activitat es qualifica de sòl no urbanitzable comú, segons el PGOU. L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, ni cap altra figura reglamentada en el desplegament de la Llei 11/1994, d'Espais Naturals Protegits de la Comunitat Valenciana.  
  
Consideracions ambientals  
L'explotació es localitza en una finca plana, en direcció OE respecte del nucli de població. Segons la cartografia temàtica d'esta conselleria, el sòl on es localitza l'explotació correspon fisiogràficament a un relleu ondulat. Litològicament es caracteritza per estar constituïda per reble, graves, arenes i argiles. La vegetació correspon a cultius de secà. La naturalesa de les parcel·les veïnes és semblant a l'ocupada per l'explotació. La vulnerabilitat a la contaminació d'aqüífers és mitjana. El risc d'erosió actual és molt baix (pèrdua de 0-7 t/ha/any) i el de l'erosió potencial és baix (pèrdua de 7-15 t/ha/any). No hi ha risc de solsida ni d'inundació.  
  
L'explotació limita per l'OE amb la via pecuària camí de la Quatremitjana, que discorre en direcció NOE-SE i no està afectada per l'actuació.  
La zona on s'exercix l'activitat no té valors ambientals rellevants, ja que s'ubica en un entorn amb un grau escàs de naturalitat. Elements ambientals destacables que poden ser afectats pel projecte:  
  
- L'aire, per emissió d'olors a causa dels processos anaerobis associats als residus generats (purins i cadàvers).  
- Les aigües superficials i subsuperficials, per lixiviació de purins o percolació associada a una gestió incorrecta dels purins en la mateixa explotació o quan s'utilitze com a adob orgànic.  
  
- El sòl, per alteració de les propietats físiques, químiques i biològiques pròpies associada a una incorrecta gestió dels purins quan s'utilitzen com a adob orgànic.  
La identificació i valoració d'impactes s'ha fet a partir de matrius causa-efecte. Dels resultats es conclou que no són previsibles impactes negatius d'elevada magnitud, de manera que l'impacte global del projecte es pot valorar de positiu.  
Les mesures protectores establides en l'estudi d'impacte ambiental i en la gestió de l'activitat descrita en la documentació tècnica impliquen que no calen mesures complementàries.  
  
Vistes les característiques del medi, l'activitat es considera viable des del punt de vista mediambiental, sempre que es duga a terme d'acord amb l'estudi d'impacte ambiental i es complemente amb l'adopció dels condicionants arreplegats en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental prèviament a la resolució administrativa que s'adopte per a aprovar-lo de manera definitiva, segons l'article 5 de la Llei d'Impacte Ambiental i concordants del seu reglament, annex I, apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
3. L'article 16, apartat 2, lletra m, del Decret 217/2007, de 26 d'octubre, que modifica el Decret 131/2007, de 27 de juliol, del Consell, en què s'aprova el Reglament Orgànic i Funcional de la Conselleria de Medi ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Considerar acceptable, només als efectes ambientals i sense perjuí de l'obtenció prèvia de les autoritzacions sectorials que hi són aplicables, l'ampliació d'explotació porcina d'engreix, situada en el polígon 4, parcel·la 156, del terme municipal de la Salzadella (Castelló), promoguda per José Manuel Segarra Boix, sempre que es duga a terme d'acord amb les previsions de l'estudi d'impacte ambiental i amb els condicionants i les modificacions següents:  
  
1. Com que no es disposarà durant un temps de la planta de tractament de purins de la Salzadella, haurà de presentar-se de manera anual, davant d'esta direcció general, una còpia dels albarans de recepció dels purins en la planta. A falta d'això, haurà d'ampliar-se la superfície agrícola útil disponible en 33,18 ha, de manera que s'assegure no sobrepassar els 170 kg de N/h i justificar-ne la disponibilitat davant d'esta direcció general amb la presentació dels contractes d'acceptació de purins, les cèdules de propietat i els plànols de localització de les parcel·les.  
  
2. A l'hora d'utilitzar els purins com a fertilitzants, es limitarà la zona d'aplicació a camps de cultiu i pastures no naturals, i s'evitaran les proximitats de corrents d'aigua, rius, rierols, barrancs, etc., fonts, conduccions subterrànies d'aigua i altres possibles focus de contaminació. No se superarà la quantitat de 170 kg de N/ha i any. Caldrà, preferentment, soterrar-los immediatament per a evitar les possibles pèrdues de nitrogen amoniacal.  
3. D'acord amb el Reial Decret 324/00, d'ordenació de les explotacions porcines, en la distribució de fems sobre el terreny haurà de respectar-se com a distància mínima, en la distribució de fems sobre el terreny, la de 100 m respecte a altres explotacions del grup primer, i de 200 m respecte a les explotacions incloses en la resta dels grups definits en l'article 3.B del Reial Decret 324/00 i amb els nuclis urbans. En relació amb els cursos d'aigua es respectarà el que establix el Reglament de Domini Públic Hidràulic, que desplega els títols preliminars I, IV, VI i VII de la Llei 29/1985, de 2 d'agost, d'Aigües, aprovat pel Reial Decret 849/1986, d'11 d'abril, i el que disposen els diferents plans hidrològics de conca.  
4. Es comunicarà a esta direcció general qualsevol variació que es produïsca en la destinació dels residus.  
  
  
Segon  
Notificar als interessats que contra esta resolució, atés que no és un acte definitiu en via administrativa, no es pot interposar recurs; cosa que no és inconvenient perquè puguen utilitzar els mitjans que en defensa del seu dret consideren pertinents.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb l'article 28 del Decret 162/1990, de 15 d'octubre, del Consell de la Generalitat Valenciana, en què s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
  
València, 4 de setembre de 2009.- La directora general de Gestió del Medi Natural: M. Ángeles Centeno Centeno.»  
  
«Declaració d'impacte ambiental  
Expedient: 325/0997-MXL.  
Títol: autorització administrativa com a gestor de residus perillosos.  
  
Promotor: Caumolsan, SL.  
Autoritat substantiva: Àrea de Residus de la Direcció General per al Canvi Climàtic.  
Localització: partida Inmediaciones, núm. 157-B, del municipi de Sant Vicent del Raspeig (Alacant).  
1. Objecte del projecte  
Caumolsan, SL, és una empresa l'activitat principal de la qual és emmotlar cautxú per a la fabricació de faldars, parafangs, estores de cotxe, etc. En el procés de fabricació empra com a matèries primeres, entre altres, olis minerals residuals procedents de tallers de reparació de vehicles.   
La utilització d'un residu com a matèria primera de fabricació es considera una valorització de residus, d'acord amb la Llei 10/2000, de 12 de desembre, de Residus de la Comunitat Valenciana. El residu d'oli usat d'automoció té la caracterització de residu perillós, d'acord amb l'annex II del Reial Decret 952/1997, de 20 de juny, que modifica el Reglament de Residus Tòxics i Perillosos aprovat pel Reial Decret 833/1988, de 20 de juliol.   
L'objecte del projecte presentat és la tramitació de l'autorització administrativa com a gestor de residus perillosos per a l'activitat industrial, d'acord amb la Llei 10/2000, de 12 de desembre, de Residus de la Comunitat Valenciana. Així mateix, el projecte es considera un dels supòsits arreplegats en el Decret 32/2006, de 10 de març, del Consell de la Generalitat, que modifica el Decret 162/1990, de 15 d'octubre, del Consell de la Generalitat, Reglament de la Llei 2/1989, de 3 de març, d'Impacte Ambiental, i s'ha de sotmetre al procediment corresponent d'avaluació ambiental abans que siga autoritzat de manera definitiva.  
  
2. Descripció de les característiques més rellevants del projecte  
L'activitat està emplaçada en la partida Inmediaciones, núm. 157-B, del terme municipal de Sant Vicent del Raspeig (Alacant) sobre sòl no urbanitzable. Es presenta, amb la documentació, la declaració d'interés comunitari per a l'activitat industrial, per un període de 30 anys, emesa per mitjà d'una resolució del conseller de Territori i Habitatge de 20 de novembre de 2003. L'accés rodat a la parcel·la s'efectua per una via de servici des de l'autovia Alacant-Alcoi i per un camí asfaltat des del centre del municipi de Sant Vicent del Raspeig.  
  
El procés productiu de l'emmotlament de cautxú a partir d'una mescla de matèries primeres (olis, accelerants, cautxú, pols de goma, càrregues silícies, etc.) en diferents proporcions, segons requerisca el producte acabat, inclou les etapes de mescla i pastament de les matèries primeres, laminació de la massa, premsatge i emmotlament, i acabat i empaquetatge del producte.  
3. Alternatives  
Com ja s'ha exposat, l'activitat empra com a matèria primera per a la fabricació els residus d'olis lubricants del sector d'automoció. La incorporació de residus com a matèries primeres de fabricació constituïx una operació de valorització de residus i, en conseqüència, requerix el tràmit d'autorització com a gestor de residus. Tot això no suposa una canvi en l'activitat exercida per l'empresa, i no es consideren alternatives quant a la ubicació i ni quant a les característiques de les instal·lacions.  
4. Afeccions legals  
L'activitat projectada està d'acord amb la Llei 10/1998, de 21 d'abril, de Residus, i amb la Llei 10/2000, de 12 de desembre, de Residus de la Comunitat Valenciana, de gestió de residus perillosos, i queda sotmesa a l'autorització administrativa corresponent de la conselleria competent en medi ambient.  
D'acord amb la Llei 10/2004, de 9 de desembre, de Sòl no Urbanitzable, l'activitat industrial requerix la declaració corresponent d'interés comunitari per a ubicar-se en sòl no urbanitzable.   
L'activitat està subjecta a l'instrument corresponent d'intervenció ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental. En el cas que s'acollira a la disposició transitòria segona de la Llei i no li fóra aplicable, es regirà per la normativa sobre activitats qualificades que hi havia en el moment d'inici del tràmit per a la legalització de l'activitat.  
  
L'article 3.1 del Reial Decret 9/2005, de 14 de gener, sobre activitats potencialment contaminants del sòl, exigix la presentació davant de l'òrgan autonòmic competent d'un informe preliminar de la situació del sòl ocupat per als titulars d'activitats incloses en l'annex I.   
  
El Decret 266/2004, del Consell de la Generalitat, que desplega la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix en l'article 18 la realització d'auditories acústiques per a les activitats que poden produir sorolls i vibracions.  
Tot això sense perjuí de les autoritzacions que calga obtindre d'altres organismes, de conformitat amb la normativa sectorial aplicable.  
  
5. Consideracions ambientals  
Respecte a les principals afeccions ambientals del projecte sobre el medi ambient, l'estudi d'impacte ambiental, d'ara en avant EsIA, considera diversos impactes a conseqüència de l'actuació projectada, i proposa diverses accions correctores i un programa de vigilància ambiental.  
  
L'activitat industrial se situa sobre una parcel·la de sòl no urbanitzable. En l'expedient consta una còpia de la declaració d'interés comunitari per a l'activitat industrial, mitjançant una resolució del conseller de Territori i Habitatge, de 20 de novembre de 2003, per a un període de vigència de 30 anys.  
D'acord amb la documentació presentada, l'energia usada en les operacions bàsiques és de tipus elèctric i calorífic (crema de gasoil). Este consum de gasoil es fa únicament en la caldera de generació de vapor, amb un consum estimat de 1.200 litres setmanals. El subministrament elèctric es fa a través d'un centre transformador des de la línia de distribució de la companyia elèctrica. El consum d'aigua necessari per als servicis sanitaris procedirà de la xarxa d'abastiment públic.   
  
Quant a l'impacte per aigües residuals, s'exposa que les aigües residuals sanitàries s'abocaran a la xarxa pública de clavegueram. No es descriuen efluents líquids derivats del procés productiu. L'EsIA no preveu les operacions de neteja i manteniment d'equips i ferramentes, de maquinària i instal·lacions, que es consideren necessàries per al manteniment periòdic.  
  
Quant a les emissions a l'atmosfera, s'arrepleguen les procedents de la caldera de vapor derivades de la combustió del gasoil. Es preveu, en la comprovació del funcionament del cremador de gasoil, revisar les emissions de la caldera per a complir els límits legals aplicables.  
  
Quant a l'impacte per generació de residus, la gestió dels residus sòlids urbans, paper, cartó, matèria orgànica, envasos, etc. es realitzarà a través dels contenidors col·locats pel servici municipal d'arreplega de residus. Es descriu una zona específica per a emmagatzemar els residus perillosos generats pels olis residuals que no posseïsquen les condicions per a ser utilitzats en el procés productiu (presència d'aigua). Este emmagatzematge se situa adjacent a la zona de producció, i s'emmagatzemen separats de la resta de residus i matèries primeres utilitzades. Els recipients utilitzats són bidons de polietilé amb capacitat per a 1.000 litres, situats sobre una solera de formigó i dins d'una cubeta de seguretat amb capacitat suficient per a retindre les possibles fugues.  
  
Quant a l'impacte de l'activitat sobre sorolls, es presenta una auditoria acústica de 31 de juliol de 2007 que, com a resultat, dóna conformitat al nivell de recepció de sorolls en l'exterior per a un sòl qualificat com a sòl industrial, i no per a un sòl qualificat de terciari o residencial.  
  
6. Tramitació administrativa  
El 4 de juny de 2008, el Servici de Residus Industrials de la Direcció General per al Canvi Climàtic de la Conselleria de Territori i Habitatge va remetre una sol·licitud de declaració d'impacte ambiental per al projecte que ens ocupa, amb la documentació següent:  
  
- Projecte tècnic, projecte d'explotació i pla d'emergència.  
- Estudi d'impacte ambiental (EsIA) i auditoria acústica.  
- Llicència d'obertura de l'Ajuntament de Sant Vicent del Raspeig, de 18 de juliol de 2005.  
- Declaració d'interés comunitari per a l'activitat industrial mitjançant una resolució del conseller de Territori i Habitatge, de 20 de novembre de 2003.  
Una vegada analitzada la documentació remesa, el Servici d'Avaluació d'Impacte Ambiental demanà el 9 de juny de 2008 que es completara la documentació perquè no hi havia el certificat d'informació al públic per 30 dies, que era necessari per a iniciar el tràmit d'avaluació d'impacte ambiental. Per mitjà d'una nota interna de 23 de juny de 2008, el Servici de Residus Industrials va enviar una còpia del certificat d'informació pública de l'ajuntament, de 13 de juny de 2008, per un termini de 20 dies.  
El Servici d'Avaluació d'Impacte Ambiental reiterà al Servici de Residus Industrials, el 26 de juny de 2008, la necessitat que l'exposició al públic del projecte fóra per un període mínim i ininterromput de 30 dies. El 19 de novembre de 2008, el Servici de Residus Industrial va enviar el certificat d'informació pública de 30 dies de l'Ajuntament de Sant Vicent del Raspeig, sense que es presentaren al·legacions al projecte.   
7. Consideracions jurídiques  
El projecte examinat constituïx, segons el que preveu l'apartat 6.d.1 de l'annex I del Decret 32/2006, de 10 de març, del Consell de la Generalitat, que modifica el Decret 162/1990, de 15 d'octubre, del Consell de la Generalitat, Reglament de la Llei 2/1989, de 3 de març, d'Impacte Ambiental, un dels supòsits fàctics en què resulta preceptiva la formulació d'una estimació d'impacte ambiental prèvia a la resolució administrativa que s'adopte per a l'aprovació definitiva del projecte, segons l'article 5 de la Llei 2/1989, d'Impacte Ambiental, i concordants del seu reglament.   
L'expedient ha complit els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència per a la formulació de la declaració d'impacte ambiental dels projectes que hi són sotmesos.  
  
L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, que aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental de projectes públics i privats, i dels plans i programes que no necessiten avaluació ambiental estratègica, d'acord amb la normativa aplicable, que es desenrotllen en el territori de la Comunitat Valenciana.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Considerar acceptable, només als efectes ambientals i sense perjuí de l'obtenció prèvia de les autoritzacions sectorials que hi són aplicables, el projecte de sol·licitud d'autorització de gestor de residus perillosos, promogut per Caumolsan, SL, en la partida Inmediaciones, núm. 157-B, del municipi de Sant Vicent del Raspeig (Alacant), sempre que es duga a terme d'acord amb el que establix l'apartat segon d'esta declaració d'impacte ambiental, l'estudi d'impacte ambiental, el projecte i la resta de la documentació presentada.  
  
Segon  
Se supedita l'execució del projecte al compliment dels condicionants següents:  
1. Les aigües residuals de neteja i manteniment d'instal·lacions, equips i maquinària poden contindre olis i altres residus del procés de fabricació que no es poden abocar directament, en cap cas, a la xarxa de clavegueram. Per això, s'optarà per alguna de les dos solucions següents:  
a) Es disposarà d'un equip decantador de sòlids i d'un equip separador d'hidrocarburs en la xarxa general d'arreplega de les aigües residuals, abans de la connexió a la xarxa de clavegueram públic. Se'n comprovarà l'eficàcia per mitjà d'una analítica de les aigües residuals en el punt de connexió amb el clavegueram que haurà de complir els límits d'abocament marcats per l'ordenança municipal.  
b) Es disposarà d'un depòsit estanc per a emmagatzemar les aigües residuals de neteja que gestionarà, periòdicament, un gestor de residus autoritzat.   
2. Haurà d'assegurar-se la impermeabilitat i l'estanquitat dels depòsits d'obra destinats a l'emmagatzematge dels olis usats que s'incorporen al procés, per mitjà de certificat subscrit per un tècnic competent i visat pel col·legi oficial corresponent.  
3. El magatzem de residus perillosos disposarà de sòl impermeable i estarà davall coberta. Els depòsits d'emmagatzematge de residus perillosos de naturalesa líquida o que poden produir vessaments se situaran sobre una cubeta de retenció estanca o, si no n'hi ha, en depòsits de doble paret de seguretat (homologats).  
4. Es realitzaran les auditories acústiques exigides en l'article 18 del Decret 266/2004, de 3 de desembre, del Consell de la Generalitat, en què s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis. En el cas que l'activitat transmeta uns nivells sonors de recepció superiors als màxims permesos per la Llei 7/2002, de 3 de desembre, de la Comunitat Valenciana, de protecció contra la contaminació acústica, s'adoptaran les mesures protectores i correctores necessàries per a corregir-los.  
5. S'incorporarà al programa de vigilància ambiental proposat en l'estudi d'impacte ambiental la realització d'una analítica d'aigües residuals, cada tres anys, en el punt de connexió amb al clavegueram municipal. El titular de la instal·lació portarà un registre documental del compliment amb les mesures correctores i protectores arreplegades en el programa de vigilància ambiental que en permeta el seguiment i el control.  
6. Qualsevol modificació o ampliació del projecte presentat, i si es detecta algun impacte ambiental no previst en l'estudi d'impacte ambiental, es comunicarà a la Direcció General de Gestió del Medi Natural, que establirà, si és procedent, l'aplicació de nous condicionants.  
  
Tercer  
Notificar a les parts interessades que, contra la resolució present, atés que no és un acte definitiu en via administrativa, no es pot interposar recurs, cosa que no és inconvenient perquè puguen utilitzar els mitjans que en defensa del seu dret i interessos consideren oportuns.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb l'article 28 del Decret 162/1990, de 15 d'octubre, del Consell de la Generalitat Valenciana, en què s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
València, 1 de setembre de 2009.- La directora general de Gestió del Medi Natural: M. Ángeles Centeno Centeno.»  
  
València, 11 d'octubre de 2013.- El director general d'Avaluació Ambiental i Territorial: Juan Giner Corell.